দশম জাতীয় সংসদ নির্বাচনে নোয়াখালী-৬ (হাতিয়া) আসনে দলের বিদ্রোহী প্রার্থীর পক্ষে ভোট চাইতে হেলিকপ্টারে উড়ে পালিয়ে এলেন নোয়াখালী-৪(সদর) আসনের বর্তমান সংসদ সদস্য ও জেলা আওয়ামী লীগের সাধারণ সম্পাদক একরামুল করিম চৌধুরী। মঙ্গলবার সকালে হেলিকপ্টারটি প্রকৌশলী মোহাম্মদ ফজলুল আজিম মহিলা ডিগ্রি কলেজ মাঠে এসে পৌঁছলে উপজেলা আওয়ামী লীগের নেতা কর্মীরা তাকে স্বাগত জানান। পরে সড়কপথে মোটর শোভাযাত্রাসহ গাড়িতে করে দ্বীপ উন্নয়ন সংস্থার রেস্ট হাউজে পৌঁছেন এমপি একরামুল করিম চৌধুরী। সেখানে উপস্থিত আওয়ামী লীগ, যুবলীগ ও ছাত্রলীগের নেতাকর্মীদের কাছে দলের বিদ্রোহীপ্রার্থী কেন্দ্রীয় ছাত্রলীগের সাবেক ধর্ম বিষয়ক সম্পাদক আমিরুল ইসলাম আমিরের জন্য ভোট প্রার্থনা করে এমপি একরামুল করিম বলেন, স্বতন্ত্র প্রার্থী আমির আমার প্রার্থী। আপনারা তাকে হরিণ মার্কায় ভোট দিয়ে জয়যুক্ত করবেন।